Somalu ta’ 32 sena li m’għandux saqaf fuq rasu ġie kkundannat ħames snin ħabs fuq għadd ta’ serqiet li jinkludu flus kontanti u diversi mobiles. Huwa ammetta li kien wettaq dawn ir-reati għax m’għandux x’jiekol. Abdullahi Jimale Hassan, tressaq quddiem il-Maġistrat Rachel Montebello mixli li fuq perjodu ta’ xahrejn ikkommetta 10 serqiet aggravati, bl-ewwel akkuża tmur lura għat-18 ta’ Marzu li għadda. Għadd ta’ ħwienet u karozzi fl-inħawi tal-Ħamrun u l-Marsa kienu l-mira tas-Somalu, fejn insterqu flus kontanti u ħames mobile phones. Is-serq sar meta fill-ħwienet ma kienx ikun hemm impjegati fil-qrib ta’ cash-registers jew meta xi sewwieqa kienu jinżlu mill-karozza biex jixtru ta’ malajr u jħallu l-karozza waħidha u miftuħa. L-Ispetturi Wayne Camilleri u Matthew Galea ressqu lis-Somalu.